# Nacrt

****

**MINISTARSTVO KAPITALNIH INVESTICIJA**

**K O N C E S I O N I A K T**

**o mineralnoj sirovini tehničko-građevinskog kamena ležišta ”Ristova Ponta”,**

**Opština Ulcinj**

**Podgorica, novembar 2021**

**OPŠTI PODACI O KONCESIONOM AKTU**

**Naziv Koncesionog akta:**

**Koncesioni akt o nemetaličnoj mineralnoj sirovini tehničko-građevinskog kamena**

**ležišta “Ristova Ponta”, Opština Ulcinj**

Izrada Koncesionog akta izvršena je na osnovu godišnjeg Plana davanja koncesija za detaljna geološka istraživanja i eksploataciju mineralnih sirovina za 2021. godinu, koji na osnovu člana 7 stav 1 Zakona o koncesijama („Sl.list CG“,8/09 i 73/19) Vlada donosi, a u koji je uvršteno i ležište tehničko-građevinskog kamena “Ristova Ponta“, Opština Ulcinj.

U skladu sa članom 40 Zakona o geološkim istraživanjima („Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11) i Programom geoloških istraživanja, JU Zavod za geološka istraživanja je pripremila kompleksnu geološku podlogu za potrebe izrade Koncesionog akta za ležište tehničko-građevinskog kamena “Ristova Ponta“, Opština Ulcinj.

U skladu sa Zakonom o koncesijama („Službeni list CG”, broj 8/09 i 73/19) i Planom za davanje koncesija za detaljna geološka istraživanja i eksploataciju mineralnih sirovina za 2021. godinu, Ministarstvo kapitalnih investicija - Vlade Crne Gore (u daljem tekstu: Ministarstvo) je pripremilo Koncesioni akt za davanje prava na detaljna geološka istraživanja i eksploataciju tehničko-građevinskog kamena ležišta “Ristova Ponta“, Opština Ulcinj.

Koncesioni akt je urađen u skladu sa članom 19 Zakona o koncesijama.

**Izvori podataka za izradu Koncesionog akta:**

* Raspoloživa geološka i rudarska dokumentacija Ministarstva kapitalnih investicija i JU Zavod za geološka istraživanja Podgorica;
* Podaci Uprave za nekretnine– Područna jedinica Ulcinj, br. 460-48/2018 od 29.3.2019. godine;
* Mišljenje Sekretarijata za prostorno planiranje i održivi razvoj, opštine Ulcinj, akt br. 05-294/1-19, od 29.03.2019. godine;
* Mišljenjem Uprave za zaštitu kulturnih dobara, br. 03-92/2019-5 od 8.40.2019. godine;
* Podaci Zavoda za statistiku o ostvarenim prodajnim cijenama mineralnih sirovina za 2020. godinu, (br. 01-059/21-806/2 od 30.03.2021);
* Tehnički izvještaj sa koordinatama graničnih tačaka ležišta “Ristova Ponta“, Opština Ulcinj.

**Zakonski propisi korišćeni pri izradi Koncesionog akta:**

* Zakon o koncesijama („Sl. list CG“, br. 8/09 i 73/19);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘“Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o procjeni uticaja na životnu sredinu („Sl. list RCG“, br. 75/18);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG“, br. 51/11).

**Mjesto i vrijeme izrade Koncesionog akta:** Podgorica, novembar 2021. godine

**S A D R Ž A J**

|  |  |
| --- | --- |
| Uvod |  |
|  |  |
| 1.Tehnički izvještaj o ležištu tehničko-građevinskog kamena “Ristova Ponta“ |  |
|  |  |
| 2.Rok trajanja koncesije |  |
|  |  |
| 3.Osnovni parametri za ocjenu ekonomske opravdanosti investicije |  |
|  |  |
| 4.Mjere za zaštitu životne sredine |  |
|  |  |
| 5.Rekultivacija istražno-eksploatacionog prostora “Ristova Ponta“ |  |
|  |  |
| 6.Unapređenje energetske efikasnosti |  |
|  |  |
| 7.Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova |  |
|  |  |
| 8.Minimalni – početni iznos koncesione naknade |  |
|  |  |
| 9.Kriterijumi za izbor najpovoljnije ponude |  |
|  |  |
| 10.Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti |  |
|  |  |
| 11.Hronologija izrade tehničke dokumentacije i pribavljanje odobrenja i saglasnosti za izvođenje rudarskih radova |  |
|  |  |
| 12.Osnovni elementi tenderske dokumentacije (oglas, dokumentacija vezana za ponudu) |  |
|  |  |
| 13.Spisak propisa koji se primjenjuje u postupku davanja koncesije i u vršenju koncesione djelatnosti |  |
|  |  |

**UVOD**

U skladu sa Zakonom o koncesijama i Planom za davanje koncesija za detaljna geološka istraživanja i eksploataciju mineralnih sirovina za 2021. godinu, Ministarstvo kapitalnih investicija - Vlade Crne Gore (u daljem tekstu: Ministarstvo) u saradnji sa JU Zavod za geološka istraživanja, je pripremilo Koncesioni akt za davanje prava na detaljna geološka istraživanja i eksploataciju tehničko-građevinskog kamena ležišta “Ristova Ponta“, Opština Ulcinj.

Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za istraživanje i eksploataciju tehničko-građevinskog kamena na ležištu “Ristova Ponta“, Opština Ulcinj.

Izrada Koncesionog akta izvršena je na osnovu godišnjeg Plana davanja koncesija za detaljna geološka istraživanja i eksploataciju mineralnih sirovina za 2021. godinu, a u koji je uvršteno i ležište tehničko-građevinskog kamena “Ristova Ponta“, Opština Ulcinj.

U skladu sa članom 18 stav 3 Zakona o koncesijama, prije upućivanja Koncesionog akta Vladi na usvajanje, Ministarstvo kapitalnih investicija organizuje i sprovodi javnu raspravu u roku od 15 do 30 dana od dana upućivanja javnog poziva za javnu raspravu.

Poslije sprovedene javne rasprave, Ministarstvo dostavlja Vladi, u skladu sa članom 18 stav 1 Zakona o koncesijama, Koncesioni akt sa Izvještajem sa javne rasprave na usvajanje.

Nakon usvajanja Koncesionog akta od strane Vlade, Ministarstvo objavljuje Javni oglas za davanje koncesije za detaljna geološka istraživanja i eksploataciju mineralne sirovine tehničko-građevinskog kamena na ležištu “Ristova Ponta“, Opština Ulcinj.

Koncesija za detaljna geološka istraživanja i eksploataciju tehničko-građevinskog kamena na ležištu “Ristova Ponta“, Opština Ulcinj, daje se putem javnog nadmetanja u otvorenom postupku, na način propisan Zakonom o koncesijama.

Ponuđač dostavlja ponudu na osnovu Javnog oglasa za davanje koncesije. Rok za dostavljanje ponuda ne može biti kraći od 30 dana od dana objavljivanja Javnog oglasa u dnevnom štampanom mediju.

Javni oglas se objavljuje i u ’’Službenom listu Crne Gore’’.

# TEHNIČKI IZVJEŠTAJ O LEŽIŠTU TEHNIČKO-GRAĐEVINSKOG KAMENA “RISTOVA PONTA“, OPŠTINA ULCINJ

## 1.1. Predmet Koncesionog akta

Predmet ovog Koncesionog akta je ležište mineralne sirovine tehničko-građevinskog kamena “Ristova Ponta“, Opština Ulcinj.

**1.2. Položaj i opis ležišta**

Ležište tehničko-građevinskog kamena “Ristova Ponta”, se nalazi na oko 8 km sjeverno od Ulcinja, na lijevoj obali povremenog toka Brdele, odnosno zapadnoj padini Briske gore, neposredno ispod Crvene stijene (168 m.n.m). Administrativno pripada teritoriji opštine Ulcinj. Šire područje ležišta tehničko-građevinskog kamena „Ristova Ponta“, pripada listu Ulcinj 1:100 000, sekcija Šasko jezero 1:25 000.

Ležište tehničko-građevinskog kamena „Ristova Ponta“ se nalazi neposredno uz regionalni asfaltni put Ulcinj-Vladimir sa kojeg se odvaja pristupni put prema ležištu. Preko Ulcinja je ovo ležište povezano modernom saobraćajnicom, ranga magistralnog puta, sa Barom i ostalim mjestima u Crnoj Gori, dok je preko Vladimira povezano sa Sukobinom, Međurečjem i Barom.

Na osnovu zahtjeva JU Zavod za geološka istraživanja – Podgorica, u skladu sa Uredbom o povjeravanju dijela poslova iz nadležnosti Ministarstva ekonomije JU Zavod za geološka istraživanja („Sl. list CG“, broj 16/18, 83/18, 74/19 i 110/20), a za potrebe izrade koncesionog akta za ležište tehničko-građevinskog kamena “Ristova Ponta“, Opština Ulcinj, preduzeće za izvođenje geodetskih radova Etalon Geo Office doo Podgorica, koje je registrovano i licencirano za tu vrstu posla, je uradilo Tehnički izvještaj o granicama područja uslovne parcelacije i preparcelacije za ležište “Ristova Ponta“, Opština Ulcinj.

Ležište je šire definisano prostorno planskom dokumentacijom - prostorno urbanističkim planom Opštine Ulcinj. Nakon izvrženih istražnih radova predmetni prostor je definisan u utvrđenim koordinatama državnog koordinatnog sistema (DKS) i prikazan na katastarskom planu KO Briska Gora i KO Zoganje, čime je utvrđena površina područja koncesije i obim područja.

Na priloženim skicama prikazano je:

1) Područje koncesije na katastarskom planu KO Briska Gora i KO Zoganje, sa koordinatama graničnih tačaka u trenutku izrade ovog Tehničkog izvještaja,

2) Područje koncesije na ortofoto karti UZN.

3) Područje koncesije na topografskoj karti 1:1500.

Područje se nalazi na području katastarske opština KO Briska Gora i KO Zoganje.

Na planu KO Briska Gora i KO Zoganje, razmjere 1:1500, na zemljištu na kojem se nalazi ležište tehničko-građevinskog kamena “Ristova Ponta“, definisan je koncesioni prostor sa 14 graničnih tačaka sa utvrđenim koordinatama državnog koordinatnog sistema (DKS) i površinom od 3 ha 14 a 30 m² (31 430 m²). koju zahvata predmetno područje.

Koordinate graničnih tačaka i površina ležišta tehničko-građevinskog kamena “Ristova Ponta“, Opština Ulcinj, dati su u Tehničkom izvještaju, koji je sastavni dio predmetnog Koncesionog akta.

**1.3. Geomorfološke karakteristike područja ležišta “Ristova Ponta“**

Područje istražno-eksploatacionog prostora “Ristova Ponta“, predstavlja brdovit teren, nadmorske visine između 40 i 146 m.n.m. Značajnija uzvišenja na užem području ležišta „Ristova Ponta“, su Crvena stijena (168 m.n.m), Možura (623 m.n.m) i Briska gora (211 m.n.m).

Između Briske gore i Možure povremeno protiče rječica Brdela. Ovaj povremeni vodotok, generalnog pravca pruženja SZ-JI, se formira u području Preskalje i nastavlja svoj tok prema Zoganjskom jezeru. Rječna dolina povremenog toka Brdele, usječena je u gornjokredne krečnjake Možure i Briske gore, gdje ima karakter plitkog kanjona, iz koga dalje, nastavlja svoj tok Zoganjskim poljem, u pravcu juga i uliva se u kanal „Milena“. Korito Brdele je suva rječna dolina, duž koje se javljaju povremena karstna vrela. Nekada je ovim koritom tekla Međurečka rijeka, koja se danas uliva u Šasko jezero. U sjevernom dijelu ležišta se nalazi povremeno karstno vrelo, koje se aktivira poslije većih kiša. U bližoj okolini ležišta nema više hidroloških pojava koje bi bile od interesa za predmetno ležište.

**1.4. Mišljenje uprave za zaštitu kulturnih dobara**

Na osnovu akta Uprave za zaštitu kulturnih dobara br. 03-92/2019-5 od 08.4.2019. godine, na predmetnom ležištu nema zakonom zaštićenih kulturnih dobara, ni dobara sa potencijalnim kulturnim vrijednostima i arheoloških lokaliteta, sa aspekta zaštite kulturnih dobara Ulcinja. Shodno tome Uprava je mišljenja da nema smetnji za realizaciju predmetne koncesije, odnosno za istraživanje i eksploataciju mineralne sirovine tehničko-građevinskog kamena sa ležišta “Ristova ponta“ uz obavezu da se unesu odredbe date ovim Mišljenjem.

**1.5. Podaci o imovinsko-pravnim odnosima**

U aktu Uprave za nekretnine – Područna jedinica Ulcinj, br. 460-48/2018 od 29.3.2019. godine navedeno je, da zemljište na kojem se nalazi ležište tehničko-građevinskog kamena “Ristova Ponta“, pripada malim dijelom KO Zoganje, list nepokretnosti 101, katastarska parcela 39/1 i većim dijelom KO Briska Gora, list nepokretnosti 28, katastarska parcela 661, i iste su u državnom vlasništvu, pravo raspolaganja ima Vlada Crne Gore.Površina zahvata istražno-eksploatacionog prostora prikazana je u okviru pomenutog Tehničkog izvještaja koji sadrži podatke sa naznačenim vlasnicima u trenutku izrade kao i koordinate graničnih tačaka uslovne parcelacije i preparcelacije.

Ukoliko je vlasnik zemljišta koncedent, ne vrši se eksproprijacija, već se smatra da je koncesionar dobijanjem koncesije dobio saglasnost za njegovo korišćenje.

Članom 45 Zakona o koncesijama na nepokretnosti koja je predmet koncesije upisuje se zabilježba tereta na osnovu zaključenog ugovora o koncesiji, u skladu sa zakonom kojim je uređen upis prava na nepokretnostima.

**1.6. Podaci iz prostorno urbanističke dokumentacije**

Na osnovu dopisa Sekretarijata za prostorno planiranje i održivi razvoj, opštine Ulcinj, akt br. 05-294/1-19, od 29.03.2019. godine, navodi se, da se zahvat za istraživanje i eksploataciju mineralne sirovine tehničko-građevinskog kamena na ležištu „Ristova ponta“ nalazi u zahvatu Prostorno urbanističkog plana Ulcinja sa namjenom zemljišta: **Ex-eksploatacione površine.** Takođe, upoglavlju mineralne sirovine PUP-a Ulcinja navodi se, da se od nemetaličnih mineralnih sirovina u Ulcinju nalaze ležišta ukrasnog i tehničko-građevinskog kamena, a između ostalih i ležište Ristova ponta. Takođe, u poglavljima „Koncesiona područja“ i „Eksploatacija kamena“ navodi se i ležište tehničko-građevinskog kamena „Ristova ponta“ sa prikazom rezervi.

**1.7. Infrastruktura**

Saobraćajne veze u užoj i široj okolini ležišta tehničko-građevinskog kamena „Ristova Ponta“ su povoljne, kada se radi o drumskom, željzničkom i pomorskom saobraćaju. Kao što je navedeno u neposrednoj blizini se nalazi asfaltni put Ulcinj-Vladimir sa kojim je predmetno ležište povezano sa Jadranskom magistralom i gradom Ulcinjem, prema jugu, odnosno Barom i Budvom prema zapadu. U Baru je i najbliža željeznička stanica, koja je od ležišta udaljena oko 30 km.

Potrebna električna energija za rad drobiličnog postrojenja i pratećih objekata u prethodnom periodu bila je obezbijeđena preko trafostanice kapaciteta 630 kW.

Što se tiče vodosnabdijevanja, potrebne količine pijaće vode obezbijeđene su priključenjem na gradski vodovod.

Na ležištu “Ristova Ponta“, u radijusu od oko 500 m, nema naselja, niti drugih objekata, osim upravne zgrade i pomoćnih objekata neophodnih za eksploataciju tehničko-građevinskog kamena.

**1.8. Tržište**

Na području opštine Ulcinj, nalazi se više ležišta tehničko-građevinskog kamena. Konstantno povećanje izgradnje građevinskih objekata na području Crnogorskog primorja, te modernizacije postojećih i izgradnje savremenih saobraćajnica je rezultiralo porastom potražnje kamenih agregata, što obezbjeđuje povoljne uslove za nesmetano plasiranje planirane proizvodnje različitih frakcija kamenog agregata na tržište.

**1.9. Dosadašnja geološka istraživanja, rezerve i kvalitet mineralne sirovine**

Geološku građu ležišta tehničko-građevinskog kamena „Ristova ponta“, sačinjavaju karbonatni sedimenti gornje krede i kvartara. Sedimentima gornje krede (K2) pripadaju dva superpoziciona paketa, koja po starosti odgovaraju **santon-kampanu (*K24,5*)** i **mastrihtu (K26)**.

*Santon-kampan (K24,5 )* je zastupljen slojevitim, rjeđe debeloslojevitim i bankovitim krečnjacima, koji izgrađuju sjeverni i središnji dio ležišta. Sadrže mnoštvo prslina, koje su ispunjene kalcitom i svijetlosmeđe su boje, strukturnog tipa: W, W-P, P, P-G (biomikriti, biopelmikriti, pelbiospariti, fenestralni i stromatolitsko-fenestralni mikriti), dolomitičnim krečnjacima i rijetko dolomitima, u naizmjeničnoj smjeni. Često je mikritski matriks prekristalisao u mikrosparit. Krečnjaci ovog paketa sadrže ostatke krša ljuštura od školjki rudista, a pored ovih sitnih formi, jasno se uočavaju ostaci gastropoda i krupne forme miliolida. Dolomitizacija je kasnodijagenetska i zahvatila je samo pojedine djelove stuba naslaga, tako da su zastupljeni prelazi od krečnjaka do dolomitičnih krečnjaka.

Slojeviti krečnjaci *mastrihta (K26*),izgrađuju južni dio ležišta. U njima se uočavaju forme rudista, gastropoda i rijetke krupne forme miliolida. Krečnjaci ovog paketa su tektonski znatno oštećeni, a brojne sitne prsline su zapunjene, uglavnom kalcitom. Karbonatni sedimenti *mastrihta (K26)*, u donjem dijelu ovoga paketa, predstavljeni su smjenom tankoslojevitih i slojevitih, smeđih i svijetlosmeđih krečnjaka i dolomitičnih krečnjaka strukturnog tipa P, W-P i rjeđe W (biomikrospariti, biopelspariti i biomikriti).

U sledećem dijelu ovoga paketa, sedimente mastrihta izgrađuju slojeviti do rjeđe bankoviti, smeđi, smeđesivi i svijetlosmeđesivi krečnjaci i bioklastični, mjestimično dolomitisani krečnjaci, strukturnog tipa W-P i P, kao i intraformacijske krečnjačke breče izmijenjene procesima rano i kasno-dijagenetske dolomitizacije i stromatolitsko-fenestralni dolomikriti, u naizmjeničnoj smjeni.

U završnom dijelu naslaga mastrihta, ističu se karbonati sparitske strukture sa obiljem fosilnih ostataka algi i foraminifera - miliolide, strukturnog tipa W-P i P. Ove karbonate karakteriše česta smjena dolomitičnih krečnjaka i rekristalisalih foraminiferskih krečnjaka. Česte su pojave (lumakela) rudista, debeloljušturastih školjki.

U tektonskom pogledu područje istražno-eksploatacionog prostora tehničko-građevinskog kamena “Ristova Ponta“ pripada geotektonskoj jedinici Jadransko – jonska zona.

*Rezerve mineralne sirovine*

Na ležištu tehničko-građevinskog kamena su u više navrata vršena detaljna geološka istraživanja tako da postoje podaci o rezervama i kvalitetu tehničko-građevinskog kamena.

Rezerve tehničko-građevinskog kamena u ležištu “Ristova Ponta“ prema podacima iz zadnjeg ovjerenog Elaborata o klasifikaciji, kategorizaciji i proračunu rezervi, sa stanjem 31.12. 2013. godine prikazane su u sledećoj tabeli:

*Tabela 1. Pregled geoloških, bilansnih i eksploatacionih rezervi tehničko-građevinskog kamena ležišta „Ristova Ponta“, kod Ulcinj, stanje 31.12.2013. godine*

|  |  |  |  |
| --- | --- | --- | --- |
| **Rezerve** | **Kategorija** | | **Ukupne rezerve t-g kamena, m3** |
| **B** | **C1** |
| **Geološke** | 717 146 | 800 288 | 1 517 434 |
| **Bilansne** | 717 146 | 800 288 | 1 517 434 |
| **Eksploatacione** | 645 431,4 | 720 259,2 | 1 365 690,6 |
| **Zaokruženo** |  | | **1 365 690** |

*Kvalitet mineralne sirovine*

Ispitivanje kvaliteta tehničko-građevinskog kamena u ležištu “Ristova Ponta” vršeno je u više navrata, putem djelimičnih i kompletnih laboratorijskih analiza fizičko-mehaničkih karakteristika stijenske mase, koje su prikazane u tabeli 2.

*Tabela 2.Srednje vrijednosti fizičko–mehaničkih karakteristika tehničko-građevinskog*

*kamena ležišta “Ristova Ponta“*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Vrsta ispitivanja tgk iz ležišta „Ristova Ponta“,**  **kod Ulcinja** | **Metoda**  **prema**  **stand.** | **Jedin. mjere** | **Oznaka uzorka** | | | | | | **Srednja**  **vrijedn.** |
| **D1** | **D2** | **D3** | **D4** | **D5** | **K1** |
| Mineraloško-petrogr. sastav | JUS B.B8003 |  | K r e č nj a k | | | | | | |
| Čvrstoća na pritisak  **-**u suvom stanju  -u vodozasićenom stanju  -poslije dejstva mraza | JUS B.B8012 | MPa | 146  136  - | 154  152  - | 144  140  - | 140  137  - | 152  149  - | 162  158  153 | 149,6  145,3  - |
| Upijanje vode | JUS B.B8010 | % | 0,163 | 0,366 | 0,179 | 0,191 | 0,173 | 0,110 | 0,197 |
| Postojanost na dejstvo mraza | JUS B.B8002 | % | Post. | Post. | Post. | Post. | Post. | Post.  0,31 | Post. |
| Zapreminska masa sa porama i šupljinama | JUS B.B8032 | g/cm3 | 2,658 | 2,634 | 2,660 | 2,658 | 2,680 | 2,676 | 2,661 |
| Zapreminska masa bez pora i šupljina | JUS B.B8032 | g/cm3 | **-** | **-** | **-** | **-** | **-** | 2,720 | 2,720 |
| Poroznost | JUS B.B8032 | % | **-** | **-** | **-** | **-** | **-** | 0,80 | 0,80 |
| Koeficijent zapreminske mase | JUS B.B8032 |  | **-** | **-** | **-** | **-** | **-** | 0,992 | 0,992 |
| Otpornost na habanje-Beme | JUS B.B8015 | cm3/  50cm2 | 21,56 | 16,54 | 15,74 | 15,83 | 16,90 | 16,66 | 17,20 |
| Otpornost na udar-Treton | JUS B.B8016 | % | **-** | **-** | **-** | **-** | **-** | 11 | 11 |
| Sadržaj sulfata i sulfida | JUS B.B8042 | % | **-** | **-** | **-** | **-** | **-** | 0,107 | 0,107 |
| Sadržaj hlorida | JUS B.B8042 | % | **-** | **-** | **-** | **-** | **-** | 0,002 | 0,002 |

Dobijeni rezultati laboratorijskih ispitivanja su poslužili kao osnova za ocjenu upotrebljivosti stijenske mase iz ležišta “Ristova Ponta“ u tehničko-građevinske svrhe, odnosno za proizvodnju različitih frakcija kamenog agregata. Saglasno utvrđenim svojstvima i odredbama odgovarajućih standarda ispitani kamen se u tehničko-građevinske svrhe može upotrebiti za proizvodnju:

1. nefrakcionisane i frakcionisane kamene sitneži za izradu:
   * donjih nosećih mehanički stabilizovanih (tamponskih) slojeva kolovoznih konstrukcija (JUS U.E9.020 i Opštim tehničkim uslovima);
   * donjih nosećih slojeva kolovoznih konstrukcija od bituminiziranog materijala po vrućem postupku (JUS U.E9.028);
   * gornjih nosećih slojeva kolovoznih konstrukcija od bituminiziranog materijala po vrućem postupku na putevima svih grupa saobraćajnog opterećenja (JUS U.E9.028);
   * kolovoznih zastora (habajućih slojeva) od asfalt betona po vrućem postupku na putevima sa srednjim, lakim i vrlo lakim saobraćajnim opterećenjem (JUS U.E4.014);
   * donjih slojeva cementnobetonskih kolovoznih ploča (JUS U.E3.020);
   * cement-betona (masivnog, armiranog i prednapregnutog), koji nijesu izloženi habanju i eroziji (JUS B.B2.009);
2. lomljenog kamena – neobrađenog, poluobrađenog i obrađenog, za sva zidanja u niskogradnji (podzide, portali, kosine) i visokogradnji;
3. hidrotehničkog građevinskog kamena, lomljenog, poluobrađenog i obrađenog, za izradu obaloutvrda, vodotokova, svih vrsta hidrotehničkih objekata, gabiona, fašina i dr.;
4. kao krečnjak klase kvaliteta I, koji se koristi u industriji šećera (JUS B.B6.013);
5. kao krečnjak klase kvaliteta I, koji se koristi u metalurgiji (JUS B.B6.011);

**1.11 Inženjersko-geološke karakteristike lokaliteta**

Sa inženjersko-geološkog aspekta ležište tehničko-građevinskog kamena, izgrađuju jako vezani, veoma okamenjeni i mjestimično dolomitisani sedimenti. Stijene su toliko okamenjene, krute i vezane, da se i pored brojnih diskontinuiteta i kaverni u istim, mogu držati iskopi u vertikalnim zasjecima, čak i potkopima, a tuneli manjih poprečnih presjeka i dovoljnom nadtunelskom debljinom stijena i bez podgrađivanja. To je posledica velike zglobljenosti pojedinih velikih blokova ili paketa blokova okonturenih površinama diskontinuiteta. Tereni izgrađeni od ovih stijena, pripadaju grupi veoma nosivih i stabilnih terena. U takvim terenima, iskopi su mogući uglavnom pomoću eksploziva. Prema građevinskim normama, takve stijene pripadaju IV do VI kategoriji, dok su ostale fizičko-mehaničke karakteristike određene laboratorijskim ispitivanjima.

**1.12 Klimatske karakteristike**

Klimatske karakteristike ovog područja uslovljene su njegovim geografskim položajem, nadmorskom visinom, reljefom i blizinom Jadranskog mora. Klimatske razlike su jasno izražene između priobalnog pojasa i zaleđa.

U klimatskom pogledu područje pripada mediteranskom tipu sa bogatstvom padavina, velikom vlažnosti, temperaturama sa malim dnevnim i godišnjim kolebanjima, dok vjetrovi duvaju pretežno iz pravca sjevera, kada su hladni i suvi, a iz pravca juga topli i praćeni obilnim padavinama. Obilježja područja sa mediteranskom klimom, su dugi, topli i sušni ljetni perodi, a blagi i kišni zimski periodi.

Tabela 3: Srednje mjesečne i godišnje temperature vazduha (1951.-1990.)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Mjesto | Srednje mjesečne i godišnje temperature vazduha (ºC) | | | | | | | | | | | | |
| **I** | **II** | **III** | **IV** | **V** | **VI** | **VII** | **VIII** | **IX** | **X** | **XI** | **XII** | **God.** |
| Ulcinj | 7,0 | 7,9 | 10,3 | 13,7 | 17,8 | 21,8 | 24,4 | 24,3 | 21,1 | 16,9 | 12,3 | 8,7 | 15,5 |

*Prema: „Klima Crne Gore“, B.Radojičić, 1993.*

Najviše sati sunca (2556), u Crnoj Gori ima Ulcinj. Maksimum je u julu - 354 sata, minimum u decembru - 113 sati. Ljetnji period karakterišu visoke temperature vazduha, koje u toku jula i avgusta dostižu i preko 35ºC. Na bazi višegodišnjeg prosjeka, godišnje u priobalnom dijelu Crne Gore je zastupljeno 110 ljetnjih dana sa temperaturom od 25ºC i više. Godišnje je zastupljeno prosječno 29 dana, kada maksimalna dnevna temperatura vazduha iznosi preko 30ºC. Na ovom području je prosječno godišnje zastupljeno oko 10 dana sa mrazevima (kada je minimalna dnevna temperatura ispod 0ºC), dok je broj ledenih dana zanemarljiv (dani sa maksimalnom temperaturom ospod 0ºC).Ovakve klimatske karakteristike područja omogućavaju rad na eksploataciji i obradi tehničko-građevinskog kamena tokom čitave kalendarske godine

# 2. ROK TRAJANJA KONCESIJE

Rok trajanja eksploatacije mineralne sirovine (vijek eksploatacije) zavisi od utvrđenih rezervi, godišnjeg kapaciteta eksploatacije i od zahtjeva tržišta.

Ovim koncesionim aktom daje se maksimalni rok koncesije za eksploataciju tehničko-građevinskog kamena iz ležišta “Ristova Ponta“, na period od 30 godina, sa minimalnom godišnjom proizvodnjom od 20.000 m3 č.s.m, odnosno oko 30.000 m3 agregata različitih frakcija.

Koncesija za eksploataciju tehničko-građevinskog kamena iz ležišta “Ristova Ponta“, daje se na maksimalni period od 30 godina, od čega:

* jedna (**1**) godina za detaljna geološka istraživanja,
* jedna (**1**) godina za: izradu rudarske dokumentacije, pribavljanja odobrenja, saglasnosti i dozvola za izvođenje radova po istoj, pripremu lokaliteta za eksploataciju, instaliranje postrojenja i opreme potrebne za eksploataciju, kao i pribavljanje upotrebne dozvole za izgrađene objekte i
* **28** (dvadeset osam) godina za eksploataciju.

Ukupan koncesioni period, koji obuhvata sve gore navedene faze, ne prelazi zakonom definisan rok trajanja koncesije od 30 godina.

Rok trajanja faze izrade rudarske i tehničke dokumentacije i pripremnih radova se ne može mijenjati.

# 3. OSNOVNI PARAMETRI ZA OCJENU EKONOMSKE OPRAVDANOSTI INVESTICIJE

*Opis tehničko-tehnološkog procesa eksploatacije*

U ovom poglavlju daju se osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehničko-ekonomske ocjene opravdanosti ove investicije.

## Ocjena mogućnosti korišćenja mineralne sirovine

U poglavlju 1.9. ovog Koncesionog akta date su potencijalne rezerve i očekivani kvalitet mineralne sirovine.

## Proizvodni kapacitet i vijek eksploatacije

Utvrđene bilansne rezerve iznose 1.517.434 m3 č.s.m. (*Elaborat o klasifikaciji, kategorizaciji i proračunu rezervi tehničko-građevinskog kamena ležišta “Ristova Ponta“, kod Ulcinja, stanje 31.12.2013. godine*) i biće zahvaćene konturama površinskog kopa, a za predloženi period trajanja koncesije od 28 godina (za eksploataciju), proizvodni kapacitet će iznositi do 20.000 m3 č.s.m. ili 30.000 m3 agregata (svih frakcija) na godišnjem nivou (Kr=1,50).

Za godišnji kapacitet površinskog kopa od 20.000 m3 č.s.m, u predviđenom periodu eksploatacije od 28 godina, potrebno je 560 000 m3 č.s.m ili 37% od utvrđenih rezervi, što daje mogućnost rada na ovom lokalitetu ne samo za predviđeni period trajanja koncesije nego i duže.

S obzirom na utvrđene rezerve, konfiguraciju terena, mogući razvoj kopa i druge povoljnosti, godišnji kapacitet se može povećati u odnosu na početni - minimalni godišnji kapacitet. To predstavlja značajnu povoljnost za ponuđače.

## Opis tehničko-tehnološkog procesa eksploatacije

Na ovom ležištu tip površinskog kopa je tipično brdski pa je omogućena primjena klasične tehnologije eksploatacije na kopu. Eksploatacija tehničko-građevinskog kamena vršiće se od najvisočije etaže prema najnižoj.

Tehnološki proces rada na površinskom kopu sastoji se od radnih operacija:

* pripremni radovi,
* bušenje,
* miniranje,
* utovar,
* transport,
* drobljenje i klasiranje.
* ***Pripremni radovi***

Pripremni radovi obuhvataju čišćenje i ravnanje terena, čišćenje etažnih ravni i pripremu istih za potrebe bušenja, miniranja i druge pomoćne radove. Pripremni radovi izvodiće se buldožerom.

* ***Bušenje***

Bušenje minskih bušotina vršilo bi se sa udarno-rotacionom bušilicom sa kompresorom prečnika Ø 76 mm.

* ***Miniranje***

Miniranje krečnjaka vršilo bi se praškastim eksplozivom koji može da se obezbijedi na domaćem tržištu, prečnika patrone Ø 60 mm.

* ***Utovar***

Utovar odminiranog krečnjaka vršio bi se bagerom kašikarom, zapremine kašike od 1,5 m3, a utovar gotovog proizvoda utovarivačem zapremine korpe 3 m3.

* ***Transport***

Transport krečnjaka do drobiličnog postojenja obavljaće se kamionima zapremine sanduka od 14 m3.

* ***Drobljenje i klasiranje***

Za drobljenje materijala potrebno je stabilno ili mobilno postrojenje minimalnog kapaciteta od 30-60 m3/h.

## Snabdijevanje električnom energijom, eksplozivom i eksplozivnim sredstvima

Budući da se na predmetnom ležištu tehničko-građevinskog kamena “Ristova Ponta“ u prethodnom periodu odvijala intezivna eksploatacija tehničko-građevinskog kamena, potrebna električna energija za rad drobiličnog postrojenja i pratećih objekata bila je obezbijeđena preko trafostanice kapaciteta 630 kW. Tečno pogonsko gorivo, neophodno za rad građevinskih mašina i kamiona, u prethodnom periodu skladištilo se u rezervoar sa pumpom, koji je takođe lociran neposredno uz kamenolom, pa se može zaključiti da postoje svi potrebni uslovi za nesmetan rad na kamenolomu. Takođe, potrebne količine pijaće vode u prethodnom periodu obezbijeđene su priključenjem na gradski vodovod, a potrebne količine industrijske vode dopremom pomoću cistijerni za vodu. Eksploziv i eksplozivna sredstva obezbijediće se na tržištu kod specijalizovanih firmi.

## Potrebna oprema i mehanizacija

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1 | Utovarivač | 1 | 90.000 |
| 2 | Bušilica | 1 | 60.000 |
| 3 | Kamion | 2 | 80.000 |
| 4 | Drobilično postrojenje | 1 | 170.000 |
| 5 | Buldožer | 1 | 150.000 |
| 6 | Bager | 1 | 80.000 |
| 7 | Cistijerna za vodu | 1 | 15.000 |
| **UKUPNO** | | | **645.000** |

## Objekti

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1 | Kontejner za kancelarije i magacin (40m2) | 2 | 5.000 |
| **UKUPNO** | | | **10.000** |

## Radna snaga

|  |  |  |  |  |
| --- | --- | --- | --- | --- |
| **Redni broj** | **Naziv radnog mjesta** | **Potrebna kvalifikacija** | **Struka** | **Broj izvršioca** |
| 1 | Upravnik | VSS | Dipl.inž. rudarstva | 1 |
| 2 | Poslovođa | SSS | Rudarski tehničar | 1 |
| 3 | Rukovalac mobilnog postrojenja za preradu | KV | Rukovalac rud.-građ. mašina | 2 |
| 4 | Rukovalac mašinama | KV | Rukovalac rud.-građ. mašina | 3 |
| 5 | Vozač | KV | Vozač | 2 |
| 6 | Bušač-palilac | KV | Rudarski tehničar | 1 |
| 7 | Stražar | PK |  | 2 |
| **UKUPNO** | | | | **12** |

**Napomena:** Zaposleni treba da ispunjavaju uslove propisane čl. 93 Zakona o rudarstvu („Sl. list CG“, br. 65/08, 74/10 i 040/11).

# MJERE ZA ZAŠTITU ŽIVOTNE SREDINE

Detaljna geološka istraživanja u manjoj mjeri mogu imati uticaj na životnu sredinu, dok eksploatacija i obrada mineralne sirovine, a time i tehničko-građevinskog kamena, je proces koji se, sa aspekta ekologije, smatra rizičnim.

U zakonskim propisima koji regulišu zaštitu životne sredine naglašeni su osnovni principi njene zaštite, i to: prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesinar je dužan da na istražno-eksploatacionom prostoru “Ristova Ponta“, pri planiranju i sprovođenju investicionog zahvata, sprovode postupak prethodne procjene uticaja na životnu sredinu, u skladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Shodno ovome, ekološko-tehnički uslovi treba da obezbijede zaštitu od uticaja buke, vibracija, prašine i dugih štetnih uticaja po okolinu. Ove zahtjeve Koncesionar treba imati u vidu prilikom izbora opreme i mehanizacije, odnosno, da se od proizvođača istih posjeduje garancija za ispunjavanje zakonom propisanih standarda.

Nadležni državni organ procjenjuje potrebu izrade Elaborata o procjeni uticaja zahvata na životnu sredinu, koji se radi u skladu sa Zakonom o procjeni uticaja na životnu sredinu („Sl. list CG“, br. 75/18).

S obzirom na značaj očuvanja životne sredine, Koncesionar je dužan da se pridržava svih mjera zaštite u skladu sa zakonskim propisima.

Zakonska regulativa koja uređuje ovu djelatnost je sljedeća:

* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Uredba o projektima za koje se vrši procjena uticaja na životnu sredinu („Sl. list RCG“, br. 20/07 i „Sl. list CG“, br. 47/13, 53/14 i 37/18);
* Uredba o visini naknada, načinu obračuna i plaćanja naknada zbog zagađenja životne sredine („Sl. list RCG“, br. 26/97, 09/00 i 52/00 i „Sl. list CG“, br. 33/08, 05/09, 64/09, 40/11 i 49/11);
* Pravilnik o sadržaju dokumentacije koja se podnosi uz zahtjev za odlučivanje o potrebi procjene uticaja na životnu sredinu („Sl. list CG“, br. 14/07);
* Pravilnik o sadržaju dokumentacije koja se podnosi uz zahtjev za određivanje obima i sadržaja Elaborata o procjeni uticaja na životnu sredinu („Sl. list CG“, br. 14/07); i
* Pravilnik o bližoj sadržini Elaborata o procjeni uticaja na životnu sredinu („Sl. list CG“, br. 19/19).

# REKULTIVACIJA ISTRAŽNO-EKSPLOATACIONOG PROSTORA “RISTOVA PONTA“

Negativni uticaji budućih rudarskih aktivnosti na površinskom kopu “Ristova Ponta“ sa kvalitativnom procjenom mogućih nepovoljnih uticaja na radnu i životnu sredinu, obrađeni su u poglavlju br. 4 Mjere za zaštitu životne sredine.

U ovom poglavlju se obrađuje faza rekultivacije istražno-eksploatacionog prostora.

Novi zakonski uslovi za eksploataciju zahtijevaju da se izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom ležištu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

* produžavanje nepovoljnog uticaja pejzažnog izgleda terena,
* pogoršavanje stanja degradiranih površina zbog pojave erozije, klizišta i sl.,
* produžavanje negativnih uticaja na vazduh i okolno zemljište (podizanje prašine izazvane vjetrom, odnošenje materijala površinskim – atmosferskim vodama).

Osnovni cilj rekultivacije je da se prostoru, na kojem će biti vršena eksploatacija, da prirodna vrijednost slična ili bolja od prvobitne, što je, prema procijenjenim sadašnjim uslovima na ovom ležištu, sasvim moguće.

Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine).

Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržaju rudarskih projekata) ili izradom posebnog tehničkog projekta rekultivacije, koji je sastavni dio Glavnog rudarskog projekta.

Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl.

Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže.

## 5.1 Zaključak

U skladu sa odredbom člana 71 Zakona o rudarstvu, koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno da preduzme mjere zaštite životne sredine sadržane u Elaboratu o procjeni uticaja na životnu sredinu na koji je od strane organa državne uprave nadležnog za poslove zaštite životne sredine data saglasnost i mjere zaštite voda u skladu sa zakonom.

O naprijed navedenim mjerama izvještavaju se nadležno ministarstvo za rudarstvo i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Za sanaciju i rekultivaciju, saglasno odredbi člana 73 Zakona o rudarstvu, koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

Visina sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja sredstava bliže je uređen Uredbom o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava (“Sl. list CG”, br. 51/11).

# UNAPREĐENJE ENERGETSKE EFIKASNOSTI

Radi efikasnog korišćenja energije, u skladu sa odredbama Zakona o efikasnom korišćenju energije („Sl.list CG“ br. 57/14, 3/15 i 25/19), Koncesionar je dužan da preduzima mjere za poboljšanje energetske efikasnosti.

Koncesionar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

# 7. USLOVI KOJE JE DUŽAN DA ISPUNJAVA KONCESIONAR U POGLEDU TEHNIČKE OPREMLJENOSTI, FINANSIJSKE SPOSOBNOSTI I OSTALE REFERENCE I DOKAZE O ISPUNJAVANJU TIH USLOVA

Obaveze koncesionara u pogledu ispunjavanja uslova definisanih u ovom poglavlju su sljedeće:

* da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti;
* da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova;
* da obezbijedi opremu i mehanizaciju saglasno verifikovanoj rudarskoj i tehničkoj dokumentaciji - oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom ležištu;
* da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji - zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu;
* koncesionar je u obavezi da u roku od 90 dana, od dana zaključenja Ugovora o koncesiji, sprovede Elaborat (geodetski operat) o granicama područja uslovne parcelacije ili preparcelacije za područje za koje je dobijena koncesija kod nadležnog organa (katastra). Poslije potvrđivanja parcelacije (preparcelacije), od strane nadležnog organa, Koncesionar je dužan da dostavi kopiju plana i list nepokretnosti na kojima su ucrtane nove parcele, što dokazuje da je sprovedena parcelacija u skladu sa Tehničkim izvještajem.
* da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju, plaća naknadu za korišćenje nepokretnosti u državnoj imovini, dostavlja dokaz o osiguranju (polisa osiguranja) za period trajanja ugovora o koncesiji. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.

# MINIMALNI – POČETNI IZNOS KONCESIONE NAKNADE

Za korišćenje prava na eksploataciju mineralne sirovine, zakonskim propisima predviđeno je plaćanje koncesione naknade. Koncesionim aktom se utvrđuje minimalni - početni iznos koncesione naknade.

Minimalna koncesiona naknada utvrđuje se na osnovu Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16).

Navedenom Uredbom je utvrđeno da se minimalna koncesiona naknada određuje za eksploataciju mineralnih sirovina, tj. za period eksploatacije, a ne i za period koji je predviđen za detaljna geološka istraživanja.

## 8.1 Minimalni - početni iznos koncesione naknade za eksploataciju

Minimalna koncesiona naknada za eksploataciju (čl. 3 Uredbe) određuje se na osnovu sljedećih kriterijuma:

* rezervi mineralne sirovine koja je predmet koncesije;
* pripadnosti grupi ležišta;
* kvaliteta mineralne sirovine
* tržišne cijene mineralne sirovine.

### 8.1.1 Rezerve mineralne sirovine

Ležište tehničko-građevinskog kamena “Ristova Ponta“ se u više navrata istraživalo, a zadnje istraživanje je izvedeno za potrebe izrade ‘’Elaborata o klasifikaciji, kategorizaciji i proračunu rezervi tehničko-građevinskog kamena ležišta Ristova Ponta, kod Ulcinja, stanje 31.12.2013. godine’’, koji je ovjeren od strane Ministarstva ekonomije. Bilansne geološke rezerve tehničko-građevinskog kamena na lokalitetu „Ristova Ponta“, prema navedenom Elaboratu, iznose 1.517.434 m3 č.s.m, dok su eksploatacione rezerve 1.365.690 m3.

**Prema minimalnom godišnjem kapacitetu od** **20.000 m3 č.s.m**. tehničko-građevinskog kamena, **za period od 28 godina** (period koncesije za eksploataciju) **otkopalo bi se 560.000 m3** **č.s.m** tehničko-građevinskog kamena. **Od 20.000 m3 č.s.m. na godišnjem nivou u procesu dalje obrade sirovine dobilo bi se 30.000 m3** **agregata različitih frakcija (kr,=1,5)** **što bi za period od 28 godina iznosilo** **840.000 m3** **tržišnog proizvoda.**

### 8.1.2 Pripadnost grupi ležišta

Ležište tehničko-građevinskog kamena “Ristova Ponta“, prema navedenoj Uredbi, a na osnovu postojećih karakteristika i očekivanih uslova za eksploataciju, svrstano je u treću grupu geogenih ležišta (G3).

Po tom osnovu, procentni iznos za obračun minimalne- početne koncesione naknade (čl. 15 Uredbe) iznosi **7%** od tržišne vrijednosti eksploatacionih rezervi tehničko-građevinskog kamena, za koncesioni period za eksploataciju od **28 godina**.

### 8.1.3 Kvalitet mineralne sirovine

Na predmetnom ležištu su vršena detaljna geološka istraživanja i na osnovu dobijenih rezultata ispitivanja, karbonatne stijene sa ovog ležišta se mogu koristiti kao tehničko-građevinski kamen.

### 8.1.4 Tržišna vrijednost rezervi

Na osnovu podataka, dostavljenih od Zavoda za statistiku o ostvarenim prodajnim cijenama mineralnih sirovina za 2020. godinu, (br. 01-059/21-806/2 od 30.03.2021), prosječna ostvarena cijena proizvoda mineralne sirovine tehničko-građevinskog kamena u Crnoj Gori u 2020. godini iznosi **14,64 €/m3**.

Na osnovu usvojenih parametara, tržišna vrijednost rezervi tehničko-građevinskog kamena koje se mogu otkopati, prema minimalnom godišnjem kapacitetu od 20.000 m3 č.s.m. odnosno 30.000 m3 agregata različitih frakcija (kr,=1,5), za 28 godina je:

**VP= 560 000 m3 č.s.m. x 1,5 x 14,64 €/m3 = 12 297 600 € ili 439.200 €/godišnje**

**8.2 Obračun minimalne koncesione naknade**

Minimalna koncesiona naknada za eksploataciju (čl. 18 Uredbe) obračunava se po obrascu:

**MDN= VP x G**

gdje su

VP - vrijednost proizvodnje = **12 297 600 €** (za 28 godina)

VP - vrijednost godišnje proizvodnje = **439.200 €**

G - minimalni procentni iznos **(7%)**

**MDN = 12 297 600 € x 0,07 = 860 832 €** (ukupno za 28 godina)

**MDN = 439.200 € x 0,07= 30 744 €/godišnje**

Koncesiona naknada (čl. 19 Uredbe) za eksploataciju sastoji se iz stalnog (SDN) (nepromjenjivog) i promjenjivog (PDN) dijela naknade.

Obračunata minimalna koncesiona naknada predstavlja minimalni iznos stalnog (nepromjenjivog) dijela koncesione naknade:

- **Za period od** 28 godina **SDN = 860 832 €**

**- SDN (godišnje) = 30 744 €**

Stalni dio koncesione naknade koji se utvrđuje Ugovorom o koncesiji, i može, u zavisnosti od ponuda, biti veći od obračunatog minimalnog iznosa.

Zainteresovani ponuđači treba svojim ponudama, a u zavisnosti od sopstvene ekonomsko-finansijske analize, da ponude godišnji obim proizvodnje i procentualni iznos za obračun koncesione naknade, koji ne mogu biti manji od elemenata na osnovu kojih je obračunat minimalni iznos naknade.

Ugovoreni godišnji iznos SDN Koncesionar plaća tokom konesionog perioda u jednakim polugodišnjim ratama do kraja juna, odnosno, decembra tekuće godine.

## 8.3 Promjenjivi dio koncesione naknade (PDN)

Promjenjivi dio naknade obračunava se godišnje po obrascu:

**PDN=VPx(G+K) > SDN (godišnjeg iznosa)**

gdje su:

VP - godišnja vrijednost proizvodnje obračunata na osnovu ostvarene godišnje proizvodnje mineralne sirovine i prosječne godišnje prodajne cijene priozvoda

G - ugovoreni procentualni iznos za pripadnost grupi ležišta (ne manji od 7 %)

K - vrijednost korektivnog faktora (po osnovu ostvarene proizvodnje, obračunati iznos se uvećava od 0 do 3%, čl. 21 Uredbe).

Promjenjivi dio naknade obračunava se u prvoj polovini tekuće, za pethodnu godinu. Uplata se vrši jedanput godišnje na osnovu Rješenja nadležnog organa.

Obračun PDN se vrši na osnovu sljedeće dokumentacije:

* godišnjeg tehničkog izvještaja;
* izvještaja o radu i ostvarenom prihodu po osnovu ostvarene proizvodnje mineralne

sirovine; i

* dokaza o količinama i prosječno ostvarenim prodajnim cijenama jedinice proizvoda na

domaćem i stranom tržištu.

Dokumentaciju za obračun PDN podnosi koncesionar najkasnije do kraja marta tekuće, za prethodnu godinu.

# KRITERIJUMI ZA IZBOR NAJPOVOLJNIJE PONUDE

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **9.1** | Ponuđeni procentualni iznos za obračun koncesione naknade | **30** |
| **9.2** | Ponuđeni obim godišnje rudarske proizvodnje | **30** |
| **9.3** | Reference ponuđača | **15** |
| **9.4** | Finansijski aspekt-prosječni bruto prihod u posljednje tri godine | **10** |
| **9.5** | Finansijski aspekt-prosječni profit u posljednje tri godine | **10** |
| **9.6** | Kvalitet poslovnog plana i efekti na zapošljavanje i ekonomski razvoj | **5** |

## Ponuđeni procentualni iznos za obračun koncesione naknade

Tačkom 8.1.2. Koncesionog akta – Pripadnost grupi ležišta, definisano je da se ležište tehničko-građevinskog kamena “Ristova Ponta“, na osnovu postojećih karakteristika i očekivanih uslova za eksploataciju, svrstava u treću grupu geogenih ležišta (G3).

Po tom osnovu, shodno Uredbi o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina, procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi tehničko-građevinskog kamena, odnosno ukupnog tržišnog proizvoda, za koncesioni period za eksploataciju od 28 godina.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi tehničko-građevinskog kamena koji je jednak ili veći od 7%.

Ovaj kriterijum se izračunava na sljedeći način:

**Kriterijum: P % / MP % x 30,**

gdje:

**P** % - označava % ponuđača

**MP** % - označava maksimalno ponuđeni % na tenderu

**30** - broj bodova za ovaj kriterijum

## Ponuđeni obim godišnje rudarske proizvodnje

Tačkom 8.1.1. Koncesionog akta - Rezerve mineralne sirovine, definisano je da utvrđene bilansne rezerve ležišta tehničko-građevinskog kamena “Ristova Ponta“, iznose 1.517.434 m3 č.s.m.

**Prema minimalnom godišnjem kapacitetu od** **20.000 m3 č.s.m**. tehničko-građevinskog kamena, **za period od 28 godina** (period koncesije za eksploataciju) **otkopalo bi se 560.000 m3** **č.s.m** tehničko-građevinskog kamena. **Od 20.000 m3 č.s.m. na godišnjem nivou, u procesu dalje obrade sirovine, dobilo bi se 30.000 m3** **agregata različitih frakcija (kr,=1,5),** **što bi za period od 28 godina iznosilo** **840.000 m3** **tržišnog proizvoda.**

Ponuđači mogu ponuditi obim godišnje rudarske proizvodnje koji je jednak ili veći od 20.000 m3 č.s.m.

Ovaj kriterijum se izračunava na sljedeći način:

**Kriterijum: PGP/MPGP x 30,**

gdje:

**PGP** - označava ponuđenu godišnju proizvodnju

**MPGP** - označava maksimalnu godišnju proizvodnju ponuđenu na tenderu

**30** - broj bodova za ovaj kriterijum

## Reference ponuđača

Ponuđač treba da dokaže: postojanje iskustva u koncesionoj djelatnosti eksploatacije čvrstih mineralnih sirovina, odnosno iskustvo u obavljanju druge privredne djelatnosti koja podrazumijeva srodnu tehnologiju rada (probijanje puteva, proširenje postojećih puteva, probijanje tunela, izrada platoa, nasipa, usjeka, iskopa, izvođenje bušenja i miniranja), kao i poštovanje izvršavanja ugovornih obaveza, u smislu dostavljanja, izmedju ostalog, liste izvršenih poslova koji su izvedeni ili se realizuju u posljednje tri godine, sa rokovima izvođenja radova, uključujući vrijednost, vrijeme i lokaciju izvođenja, uz dostavljanje potvrde o izvršenim poslovima i načinu na koji su isti obavljeni od strane poslovnih partnera ponuđača.

U proceduru bodovanja ulaze reference potvrđene od strane Tenderske komisije.

Ponuđač koji ne dokaže ili ne dostavi reference dobija 0 bodova.

**Kriterijum: BPR / NBPR x 15,**

gdje:

**BPR**- označava broj potvrđenih referenci

**NBPR**- označava najveći broj potvrđenih referenci

**15**- označava broj bodova za ovaj kriterijum

Ponuđač sa najvećim brojem potvrđenih referenci dobija maksimalni broj bodova, dok ostali ponuđači dobijaju proporcionalno manji broj bodova u skladu sa navedenom formulom.

## Finansijski aspekt – Prosječni bruto prihod ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine od ponuda koje se upoređuju

**10 –**označava broj bodova po ovom kriterijumu

Za ponuđače koji su registrovani u periodu kraćem od posljednje tri godine, prosjek se određuje po broju godina poslovanja, s tim da je jedna godina poslovanja obavezni minimum.

## 9.5. Finansijski aspekt – Prosječni profit ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni profit ponuđača za posljednje tri godine

**MBP –** označava maksimalni prosječni profit za posljednje tri godine od ponuda koje se upoređuju

**10 –**označava broj bodova po ovom kriterijumu

Za ponuđače koji su registrovani u periodu kraćem od posljednje tri godine, prosjek se određuje po broju godina poslovanja, s tim da je jedna godina poslovanja obavezni minimum.

## 9.6. Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta opiše poslovni plan za realizaciju koncesije i efekte realizacije koncesije na zapošljavanje i ekonomski razvoj.

Poslovni plan treba da sadrži planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, ulaganja u procese pripreme mineralnih sirovina, procese primarne prerade, primarni agregati itd..), zapošljavanje radne snage u procesu eksploatacije, pripreme i primarne prerade, plasman proizvoda na tržište, eventualna valorizacija mineralne sirovine putem prerade itd.

Najveći broj bodova po ovom kriterijumu će se dati ponuđaču koji predstavi poslovni plan, zasnovan na pretpostavkama dugoročno održivog poslovanja, koji je najubjedljivije i najrealnije usklađen sa parametrima datim u Koncesionom aktu.

# SPISAK POTREBNE TEHNIČKE DOKUMENTACIJE SA USLOVIMA ZA NJENU IZRADU, ODOBRENJA, SAGLASNOSTI I MIŠLJENJA ZA OBAVLJANJE KONCESIONE DJELATNOSTI

## Geološka istraživanja

Tokom eksploatacije, shodno odredbama Zakona o geološkim istraživanjima, budući Koncesionar je dužan da izvodi geološka istraživanja u cilju povećanja ukupnih rezervi mineralne sirovine.

Tokom koncesionog perioda budući Koncesionar je dužan da, u skladu sa odredbama Zakona o geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

## Eksploatacija mineralne sirovine

### Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje Ministarstva kapitalnih investicija, na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 (ili većoj) sa ucrtanim granicama eksploatacionog polja, javnim saobraćajnicama, rudarskim radovima i drugim objektima koji se nalaze na eksploatacionom polju, opisom granica, nazivom eksploatacionog polja i naznačenjem opštine na čijoj se teritoriji nalazi;
* potvrdu o bilansnim rezervama mineralnih sirovina koja se izdaje u skladu sa važećim propisima o klasifikaciji i kategorizaciji rezervi;
* studija izvodljivosti eksploatacije ležišta mineralnih sirovina sa prikazom uslova i načina eksploatacije i pripreme mineralnih sirovina sa dinamikom izvođenja radova i podacima o metanoobilnosti, zaprašenosti i zavodnjenosti, oplemenjivanju, upotrebi i plasmanu, mjerama zaštite i sanacije životne sredine kao i podacima o tehničkoj opremljenosti i stručnim kadrovima;
* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije mineralnih sirovina sa odgovarajućim prostornim, odnosno urbanističkim planovima;
* licenca za izvođenje radova;
* drugi podaci od značaja za izdavanje odobrenja na zahtjev nadležnog organa.

#### **Odobrenje za izvođenje radova po rudarskom projektu**

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije – rudarskog projekta eksploatacije.

Rudarski projekat izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje Ministarstva kapitalnih investicija na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### Odobrenje za upotrebu rudarskih objekata

Izgrađeni rudarski objekti ili djelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

## HRONOLOGIJA IZRADE TEHNIČKE DOKUMENTACIJE I PRIBAVLJANJE ODOBRENJA I SAGLASNOSTI ZA IZVOĐENJE RUDARSKIH RADOVA

**Korak 1** Izdavanje Licence za izvođenje rudarskih radova;

**Korak 2** Izrada rudarskog projekta i njegova revizija;

**Korak 3** Dobijanje odobrenja za eksploataciju mineralne sirovine na eksploatacionom polju;

**Korak 4** Dobijanje odobrenja za izvođenje radova po rudarskom projektu;

**Korak 5** Tehnički prijem rudarskih objekata.

# OSNOVNI ELEMENTI TENDERSKE DOKUMENTACIJE (JAVNI OGLAS,

# DOKUMENTACIJA VEZANA ZA PONUDU)

Tendersku dokumentaciju čine sljedeća dokumenta:

* Koncesioni akt;
* Dokumentacija vezana uz ponudu;
* Javni oglas;
* Uputstvo za podnošenje ponuda i
* Nacrt ugovora o koncesiji.

## 12.1 Dokumentacija koja se prilaže uz ponudu

Shodno članu 23 Zakona o koncesijama nepodobni da učestvuju na javnom nadmetanju za davanje koncesija su ponuđači:

1. nad kojima je pokrenut postupak stečaja u skladu sa zakonom kojim se uređuje stečaj;
2. koji su pravosnažnom presudom osuđeni za krivično djelo: kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju;
3. koji imaju neizmirene obaveze po osnovu plaćanja svih poreza i doprinosa u skladu sa propisima država u kojima imaju sjedišta;
4. sa kojima je zbog neispunjavanja obaveza raskinut ugovor o koncesiji zaključen u skladu sa ovim zakonom;
5. koji imaju obaveze po osnovu kazni izrečenih u krivičnom i prekršajnom postupku;
6. čiji podaci o poslovanju, svojini, finansijskim i fiskalnim evidencijama iz države u kojoj imaju sjedište, odnosno prebivalište, nijesu dostupni nadležnim organima Crne Gore;
7. čije je odgovorno lice odnosno njegov zakonski zastupnik pravosnažno osuđivan za krivično djelo iz tačke 2 ovog stava.

Izuzetno od tačke 3 ovog člana neće se smatrati da je ponuđač nepodoban da učestvuje na javnom nadmetanju za davanje koncesija, koji dokaže da nema obavezu plaćanja odnosno da mu je odobreno odlaganje plaćanja poreza i doprinosa, koje blagovremeno izvršava.

S tim u vezi, u cilju dokazivanja da je ponuđač podoban da učestvuje u postupku javnog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište- dokaz izdaje CRPS;
* dokaz da protiv ponuđača nije pokrenut postupak stečaja - dokaz/potvrdu izdaje Privredni sud;
* dokaz da ponuđač, kao i odgovorno lice ponuđača, odnosno izvršni direktor I ovlašćeni zastupnik nisu pravosnažno osuđivani za krivično djelo kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju – dokaz/potvrdu izdaje Ministarstvo pravde, ljudskih i manjinskih prava, a za fizička lica dokaz/potvrdu izdaje nadležni Osnovni sud;
* dokaz da je ponuđač izmirio obaveze po osnovu svih poreza i doprinosa u skladu sa propisima država u kojima imaju sjedišta– dokaz/e izdaje/u poreski organ/i uprave na državnom i lokalnom nivou;
* dokaz da ponuđač nema raskinut ugovor o koncesiji zbog neispunjenja obaveza – dokaz izdaje Komisija za koncesije;
* dokaz da ponuđač nema neizmirenih obaveza po osnovu kazni izrečenih u krivičnom ili prekršajnom postupku - dokaz/potvrdu izdaje Ministarstvo pravde,ljudskih i manjinskih prava .

Navedeni dokazi ne smiju biti stariji od 60 (šezdeset) dana od dana otvaranja dostavljenih ponuda.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javnog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

## 12.2 Javni oglas

Javni oglas, u skladu sa odredbom člana 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva kapitalnih investicija.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas;
* kriterijume za učešće na Javnom oglasu;
* pravila prema kojima se Javni oglas sprovodi;
* način dostavljanja ponude;
* moguće vrijeme posjete lokacije na kojoj će se vršiti koncesiona djelatnost
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* vrijeme i mjesto na kojem se može preuzeti Koncesioni akt i Tenderska dokumentacija, kao i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za dostavljanje ponuda produžava za vrijeme koje je proteklo od dana objavljivanja Javnog oglasa.

## 12.3 Ugovor o koncesiji

Sastavni dio Tenderske dokumentacije je i Nacrt ugovora o koncesiji, koji je dat kao Prilog Koncesionog akta.

## 12.4 Uputstvo za podnošenje ponuda

Sastavni dio Tenderske dokumentacije je i Uputstvo za podnošenje ponuda, koje je dato kao Prilog Koncesionog akta.

# 13. SPISAK PROPISA KOJI SE PRIMJENJUJE U POSTUPKU DAVANJA KONCESIJE I U VRŠENJU KONCESIONE DJELATNOSTI

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 8/09 i 73/19);
* Uredba o bližem načinu sprovođenja postupka javnog nadmetanja u otvorenom i dvostepenom postupku davanja koncesije (“Sl. list CG”, br. 8/09);
* Zakon o rudarstvu („Sl. list CG“, br. 65/08, 74/10 i 040/11);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti i zdravlju na radu („Sl. list CG“, br. 34/14 i 44/18);
* Zakon o planiranju prostora i izgradnji objekata (“Sl. list CG”, br. 64/17, 44/18, 63/18, 11/19 i 82/20);
* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Zakon o životnoj sredini („Sl. list CG“, br. 52/16 i 73/19);
* Zakon o zaštiti kulturnih dobara Crne Gore („Sllist CG“, br. 49/10, 40/11, 44/17 i 18/19);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 9/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o sadržaju zahtjeva i dokumentaciji za izdavanje dozvole za preradu i/ili zbrinjavanje otpada iz rudarstva ("Službeni list Crne Gore", br. 78/16)
* Pravilnik o tehničkim normativima za površinsku eksploataciju ležišta mineralnih sirovina („Sl. list SFRJ“, br. 62/87);
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi

**Napomena**

Prikazani parametri i podaci predstavljaju samo okvirnu ocjenu ekonomske opravdanosti investicije i nijesu garancija investitorima na osnovu koje imaju pravo na bilo kakvu štetu, već ponuđač prihvata kompletan rizik prilikom podnošenja ponude.

**P R I L O Z I**

**1.**  Nacrt Ugovora

* Prilog 1 – obrazac bankarske garancije za fazu detaljnih geoloških istraživanja
* Prilog 2 – obrazac bankarske garancije za ispunjavanje ugovornih obaveza
* Prilog 3 – obrazac bankarske garancije za rekultivaciju
* Prilog 4 - Tehnički izvještaj sa koordinatama graničnih tačaka ležišta “Ristova Ponta“.

**2.** Prilozi i uputstva

* Obrazac A – Podaci o ponuđaču
* Obrazac B – Tehnička ponuda
* Obrazac C – Forma bankarske garancije za ponudu
* Prilog 5 – Uputstvo za podnošenje ponuda

**3.** Javni poziv